ÜMUMDÜNYA ƏDALƏT EVİ

Rizvan 2024

Dünya Bəhailərinə

Sevgili dostlar,

Nəhəng doqquzillik çalışmanın iki ili sürətlə ötüb keçdi. Allahın dostları bu çalışmanın məqsədlərini qətiyyətli ürəklə qəbul etmişlər. Bəhai dünyası boyunca icma quruculuğu prosesinin bundan sonra daha da genişləndirilməsi və köklü sosial transformasiyaya gətirmək üçün tələb olunanlar barədə dərinliyi artmış anlayış vardır. Lakin hər keçən gün biz dünyanın vəziyyətinin ümidsizliyinin artdığını, onun parçalanmasının daha şiddətli getdiyini də görürük. Cəmiyyətlərin daxilində və millətlərin arasında yüksələn gərginliklər saysız yollarla xalqlara və ərazilərə təsir edir.

Bu hər bir vicdanlı ruhdan cavab tələb edir. Bizim də hamımız agahıq ki, İsmi-Əzəmin icması cəmiyyətin əzablarının ona təsirsiz ötüşəcəyini gözləyə bilməz. Amma bu icma bu əzabların təsirinə məruz qalsa da, o onların təsirindən çaşqınlığa düşmür; o, bəşəriyyətin iztirablarından kədərlənir, amma onlardan iflic olmur. Ürəkdən gələn narahatlıq o icmaların qurulmasında dayanıqlı səylərə sövq etməlidir ki, onlar ümidsizlik yerinə ümid, münaqişə yerinə birlik təklif edir.

Şövqi Əfəndi “insan işlərindəki getdikcə pisləşmə prosesinin” başqa bir prosesə, vasitəsilə “insanın xilas Gəmisinin, cəmiyyətin son sığınacağı”nın tikildiyi inteqrasiya prosesinə paralel getdiyini aydın təsvir edirdi. Hər bir ölkədə və regionda biz bu sığınacağın tikilməsi ilə məşğul olan əsl sülh yaradanları görməkdən sevinirik. Biz bunu Allaha məhəbbətlə alışmış ürəyin, evini yeni dostlara açan ailənin, sosial problemləri ünvanlamaq üçün Həzrət Bəhaullahın təlimlərindən istifadə edən əməkdaşların, qarşılıqlı dəstək mədəniyyətini möhkəmləndirən icmanın, öz ruhani və maddi tərəqqisi üçün zəruri olan hərəkətləri başladan və dəstəkləyib saxlamağı öyrənən qonşuluq və ya kəndin, yeni Ruhani Məhfilin meydana çıxması ilə bərəkətlənən nahiyənin hər bir hekayəsində görürük.

Planın metod və instrumentləri bəşəriyyətin bu gün nəyə ehtiyacı olduğuna bir pay vermək üçün hər bir ruha imkan verir. İndiki anın xəstəliklərinə müvəqqəti məlhəm təklif etməkdən uzaq olaraq, Planın yerinə yetirilməsi bir vasitədir ki, onunla hər bir cəmiyyətdə uzun vədəli, nəsillər boyunca açılan konstruktiv proseslər işə salınmaqdadır. Vaxtlarını, enerjilərini və bu işin uğuruna tam diqqətlərini həsr edənlərin sayında dayanıqlı, sürətli artım olmalıdır.

Dünya özünün bütün çeşidli elementlərini birləşdirmək üçün kifayət qədər geniş olan bir baxışı bəşəriyyətin birliyi barədə Həzrət Bəhaullahın prinsipindən başqa harada tapa bilər? O baxışı müxtəlifliyin birliyinə əsaslanan nizama çevirməkdən başqa dünya onu bölən sosial çatları necə sağalda bilər? Daha kim maya ola bilər ki, onun vasitəsilə dünya xalqları yeni bir həyat tərzi, davamlı sülh yolu kəşf edə bilsinlər? Elə isə hər kəsə dostluq, ümumi iş, müştərək xidmət, kollektiv öyrənmə əli uzadın və bir nəfər kimi irəli gedin.

Biz Həzrət Bəhaullahın baxışına oyanan və Planın protaqonistinə çevrilən gənclər ilə istənilən cəmiyyətdə nə qədər canlılıq və gücün hasil olmasının fərqindəyik. Belə olduqda, bəhai gəncləri necə hədsiz mehribanlıqla, cəsarət və Allaha kamil təvəkküllə qətiyyət əldə edib öz yaşıdlarına çıxmalı və onları bu işə gətirməlidirlər?! Hamı coşmalıdır, amma gənclər uçmalıdırlar.

İndiki saatın təcililiyi xidmətdən gələn xüsusi sevincin qarşısını tutmamalıdır. Xidmətə çağırış ruhyüksəldici, hər şeyi əhatə edən çağırışdır. Bu hər bir vəfalı ruhu, hətta qayğı və öhdəliklər altında çökənləri belə cəzb edir. Çünki o vəfalı ruhun hər cür məşğuliyyətində dərin kök salmış sədaqət və başqalarının rifahı üçün bir ömür sürən qayğını görmək olar. Bu cür keyfiyyətlər çoxsaylı tələbləri olan bir həyata uzlaşma gətirir. Alışmış hər bir ruh üçün ən şirin anlar ruhani bəslənməyə ehtiyacı olan bir cəmiyyətin qayğısına qalan ruhani bacı və qardaşları ilə keçirilən anlardır.

Müqəddəs Məqamlarda biz dolub-daşan ürəklə sizi ayağa qaldırdığı və sizi Öz yollarında yetişdirdiyi üçün Həzrət Bəhaullaha şükür edir və sizə Öz bərəkətini göndərməsi üçün Ona yalvarırıq.

[İmzalanmışdır: Ümumdünya Ədalət Evi]